Fil-Jum Internazzjonali taż-Żgħażagħ il-Victim Support Malta ħabbret li għaddejja b’riċerka bl-appoġġ tal-Community Chest Fund bl-għan li jitfassal programm ta’ għajnuna speċifika għaż-żgħażagħ li jisfaw vittmi ta’ forom differenti ta’ kriminalità. Skont ċifri tal-puliżija, is-sena li għaddiet, kien hemm 400 każ ta’ ferimenti li fihom kienu nvoluti direttament jew indirettament żgħażagħ ta’ bejn it-13 u d-29 sena. Fi tliet snin bejn l-2011 u l-2013, il-puliżija investigat 165 rapport ta’ kazi ta’ theddid, malafama, rikatt, fastidju, vjolenza domestika fil-konfront ta’ żgħażagħ. Dawn iċ-ċifri jikkonfermaw li żgħażagħ ukoll jisfaw vittmi ta’ reati kriminali. Programm ta’ għajnuna immirat għall-vittmi żgħażagħ tal-kriminalità ser isir mill-Victim Support Malta, bl-appoġġ tal-Community Chest Fund. Id-direttur tal-għaqda mhux governattiva, Roberta Lepre, qalet li l-Victim Support qiegħed jistudja il-problema tal-kriminalità li tolqot liż-żgħażagħ. Dr Lepre qalet li qed isir analiżi ta’ liema reati kriminali jħallu vittma ta’ eà’ żagħżugħa u x’servizzi jeżistu f’Malta biex jassistu lil dawn iż-żgħażagħ. Hija qalet li hemm firxa wisgħa ta’ reati li jħallu vittmi żgħażagħ. Semmiet li s-sena li għaddiet biss, l-puliżija kwazi 3,400 każ ta’ serq li fihom iż-żgħażagħ kienu l-vittmi. Mir-riċerka jirriżulta ukoll li sena l-oħra, kien hemm 486 każ ta’ dannu involontarju u 37 każ ieħor irrapurtat ta’ ħsara volontarja fil-konfront taż-żgħażagħ. Dr Lepre qalet li hemm każi oħrajn li ma jiġux rapprutati bħal cyber-bullying. Din ir-riċerka se tipprova l-bażi għal taħriġ fost il-ħaddiema u l-voluntiera tal-Victim Support Malta kif ukoll għal taħriġ għal persuni f’kuntatt dirett maż-żgħażagħ. Lejn l-aħħar tas-sena se ssir kampanja biex jiżdied l-għarfien fost iż-żgħażagħ dwar is-servizzi pprovduti minn Victim Support Malta.